**VISUOMENĖS DALYVAVIMO KRAŠTOVAIZDŽIO FORMAVIME PROGRAMA, RENGIANT MELNRAGĖS PARKO PROJEKTĄ**

Klaipėdos miesto savivaldybės administracija planuoja įgyvendinti projektą „Klaipėdos miesto bendrojo plano kraštovaizdžio dalies keitimas ir Melnragės parko įrengimas“. Projektas finansuojamas iš Europos Sąjungos struktūrinių fondų lėšų pagal 2014–2020 metų Europos Sąjungos fondų investicijų veiksmų programos 5 prioriteto „Aplinkosauga, gamtos išteklių darnus naudojimas ir prisitaikymas prie klimato kaitos“ 05.5.1-APVA-R-019 priemonės „Kraštovaizdžio apsauga“ remiamą veiklą „Kraštovaizdžio formavimas ir ekologinės būklės gerinimas gamtinio karkaso teritorijose“. Įgyvendinant projektą būtų sudarytos sąlygas gamtinio karkaso struktūros vientisumo ir kraštovaizdžio ekologinės pusiausvyros palaikymui Melnragės gyvenvietės teritorijoje, apribotoje Audros, Kopų, Nėgių Molo, Vėtros gatvių ir Baltijos jūros paplūdimių.

Bendras priemonės „Kraštovaizdžio apsauga“ tikslas – pagerinti įvairaus lygmens kraštovaizdžio arealų (teritorijų) būklę, didinant kraštovaizdžio planavimo kokybę, stiprinant ir palaikant kraštovaizdžio ekologinę pusiausvyrą, atkuriant pažeistas teritorijas, didinant kraštovaizdžio vizualinį estetinį potencialą. Su šios priemonės finansavimo sąlygų aprašu galima susipažinti internete:

<https://www.e-tar.lt/portal/lt/legalAct/fdcbc850f5b311e58a059f41f96fc264>  arba Klaipėdos miesto savivaldybės administracijoje, Liepų g. 11.

Kontaktinis asmuo - Daina Stankevičienė, el. p. [daina.stankeviciene@klaipeda.lt](mailto:daina.stankeviciene@klaipeda.lt), tel. (8 46) 396 307.

Visuomenės dalyvavimo kraštovaizdžio formavime programa, rengiant Melnragės parko projektą (toliau – Programa) – tai planuojamos vykdyti veiklos viešumą ir visuomenės įsitraukimą užtikrinantis dokumentas, kuriame pateikiama apibendrinta informacija apie planuojamą vykdyti veiklą, jos tikslus ir uždavinius, paaiškinama, kokias problemas siekiama spręsti, nustatomi įgyvendinimo veiksmai, jų prioritetiškumas, pristatomi konsultavimosi su visuomene ir specialistais metodai, priemonės ir būdai, kurie bus naudojami projekto rengimo metu, siekiant išgirsti ir patenkinti vietos gyventojų, bendruomenių ir kitų visuomenei atstovaujančių institucijų poreikius, siejamus su tvarkoma teritorija.

Programa parengta vadovaujantis Lietuvos Respublikos aplinkos ministro 2015 m. sausio 9 d. įsakymo Nr. D1-12 „Dėl Kraštovaizdžio ir biologinės įvairovės išsaugojimo 2015-2020 m. veiksmų plano patvirtinimo“.

**BENDRA INFORMACIJA APIE PLANUOJAMĄ TVARKYTI TERITORIJĄ**

**Objektas -** planuojama tvarkyti atskirųjų želdynų teritorija yra Klaipėdos miesto šiaurinėje dalyje, Melnragės gyvenvietės pietvakarinėje dalyje, apribota Audros, Kopų, Nėgių, Molo, Vėtros gatvių ir Baltijos jūros paplūdimių. Bendras tvarkomos teritorijos plotas - apie 9 ha.

Teritorijoje vyrauja natūralus kraštovaizdis su žmogaus sukurto kraštovaizdžio intarpais. Klaipėdos miesto Bendrajame plane (patvirtintame savivaldybės tarybos 2007-04-05 sprendimu Nr. T2-110) kraštovaizdžio tvarkymo brėžinyje dalis teritorijos pažymėta – bendro naudojimo teritorija, kita dalis - apsauginiai želdiniai. Dalis teritorijos patenka į pajūrio juostos apsaugos ir kurortų apsaugos zoną.

Reljefas – jūrinių lygumų kraštovaizdžio, pagal kilmę ir struktūrą – šiuolaikinio jūros kranto ir pajūrio žemumos reljefo zonos. Pajūrio zonos pamatą Melnragės apylinkėse sudaro moreninis priemolis, kurį dengia atpustyto smėlio sluoksnis. Dalis teritorijos - apsauginis kopagūbris, dalis užkopės zonoje. Paplūdimiai su apsauginiu kopagūbriu yra ypatingai vertingi rekreaciniu požiūriu kraštovaizdžio gamtinio karkaso elementai.

Nacionaliniame kraštovaizdžio tvarkymo plane, pagal gamtinį pobūdį planuojama teritorija patenka į pamario jūrinės lygumos kraštovaizdžio tvarkymo zoną. Šie gamtiniai teritoriniai dariniai dėl santykinai mažo ploto šalies teritorijoje yra ypatingai reikšmingi šalies kraštovaizdžio įvairovei, todėl turi būti pripažįstami prigimtine šalies kraštovaizdžio vertybe.

|  |  |
| --- | --- |
|  | C:\Users\L.Norkiene\AppData\Local\Microsoft\Windows\INetCache\Content.Word\P1390193 (Small) (Small).jpg    C:\Users\L.Norkiene\AppData\Local\Microsoft\Windows\INetCache\Content.Word\P1390265 (Small) (Small).jpg  C:\Users\L.Norkiene\AppData\Local\Microsoft\Windows\INetCache\Content.Word\P1390207 (Small) (Small).jpg  C:\Users\L.Norkiene\AppData\Local\Microsoft\Windows\INetCache\Content.Word\P1390306 (Small) (Small).jpg |

Apsauginiais želdiniais apželdintas apsauginis kopagūbris padeda švelninti gamtinių pavojų padarinius, kuriuos lemia oro sąlygos ir klimato kaita. Čia dominuoja savita ir unikali smėlynų augalija, yra visa pajūrio smėlynams būdingų buveinių įvairovė.

Šiame savotiškai unikaliame kopų ruože galima identifikuoti dvi europinės svarbos pilkųjų bei baltųjų kopų buveines. Intensyvi rekreacija trukdo užuomazginių kopų formavimuisi. Pilkosios kopos formuojasi Melnragėje ir rytiniame apsauginės kopos šlaite. Čia auga smiltyninė viksva (*Carex*arenaria), kalninė austėja (Jasione *montana),* pajūrinė našlaitė (*Viola*littoralis), smiltyninis šepetukas (*Corynephorus canescens*) ir muilinė guboja (*Gypsophila paniculata*). Vakariniame apsauginės kopos šlaite ir eroziniuose bei defliaciniuose kopų ruožuose formuojasi Baltųjų kopų buveinės, kuriose auga pajūrinis pelėžirnis (*Lathyrus  maritimus*), pajūrinė smiltlendrė (*Ammophila arenaria*), smiltyninė rugiaveidė (*Leymus  arenarius*), baltijinis pūtelis (*Tragopogon heterospermus*), skėtinė vanagė (*Hieracium  umbellatum*) ir saugomos augalų rūšys: baltijinė linažolė (*Linaria  loeselii*) bei smiltyninė druskė (*Salsola  kali*). Žmogaus pasodintų augalų: Paprastoji pušis (*Pinus sylvestris*), Šaltalankis *(Hippophae)*, raukšlėtalapis erškėtis *(Rosa rugosa Thunb)*, pajūrinis gluosnis (*Salix daphnoides*).

Teritorija nėra suformuota vien gamtinių procesų. Šioje atkarpoje paviršių veikia žmogaus veiklos padariniai. Ji svarbi rekreacinė zona miesto gyventojams ir svečiams. Per planuojamą teritoriją patenkama į greta esančius traukos objektus – paplūdimį ir Antrojo pasaulinio karo vokiečių artilerijos baterijos liekanas. Planuojama teritorija apleista, netvarkoma, neaptarnaujama, joje infrastruktūra nesuformuota. Vietose, kur neįrengti takai, nėra šiukšlių dėžių, silpninamas apsauginis kopagūbris, paliekamos šiukšlės, stiklo duženos. Vietomis teritorija chaotiškai užžėlusi nevertingais želdiniais.

**TIKSLAI IR UŽDAVINIAI**

**Pagrindinis tikslas** – racionaliai tvarkyti parko teritoriją, išsaugojant esamą teritorijos struktūrą, jos kraštovaizdžio savitumą, natūralų teritorijos charakterį ir ją pritaikant gyventojų poilsiui bei pažintinėms veikloms.

**Uždaviniai** – tausojant gamtinę aplinką, gerinant kraštovaizdžio būklę ir estetinį potencialą pritaikyti teritoriją viešam naudojimui.

- įrengti pažintinius ir poilsiui skirtus takus;

- sutvarkyti želdinius, pašalinant menkaverčius krūmokšniu ir atsodinant natūraliam kraštovaizdžiui būdingus augalus;

- išsaugoti biologinę įvairovę ir supažindinti visuomenę su savita ir unikalia smėlynų augalija, būdinga pajūrio smėlynams.

Planuojamą teritoriją paversti patrauklia rekreacine Melnragės parko teritorija su greta esančiu tvarkingu paplūdimiu.

**KRAŠTOVAIZDŽIO TVARKYMO REIKALAVIMAI**

Planuojant, projektuojant ir vykdant parko teritorijos tvarkymą (įgyvendinant kraštovaizdžio tvarkymo projektą), bus vadovaujamasi teisės aktais, reglamentuojančiais kraštovaizdžio apsaugą bei su kraštovaizdžio formavimu susijusią veiklą:

Lietuvos Respublikos želdynų įstatymu;

Atskirųjų rekreacinės paskirties želdynų plotų normų ir Priklausomųjų želdynų normų (plotų) nustatymo tvarkos aprašas (patvirtintas Lietuvos Respublikos aplinkos ministro 2007 m. gruodžio 21 d. įsakymu Nr. D1-694);

Atskirųjų ir priklausomųjų želdynų kūrimo ir tvarkymo projektų rengimo tvarkos aprašas (patvirtintas Lietuvos Respublikos aplinkos ministro 2007 m. gruodžio 29 d. įsakymu Nr. D1-719);

Kriterijų, pagal kuriuos medžiai ir krūmai, augantys ne miškų ūkio žemėje, priskiriami saugotiniems, sąrašas (patvirtintas Lietuvos Respublikos aplinkos ministro 2008 m. kovo 12 d. įsakymu Nr. 206);

Medžių ir krūmų veisimo, vejų ir gėlynų įrengimo taisyklės (patvirtintos Lietuvos Respublikos aplinkos ministro 2007 m. gruodžio 29 d. įsakymu Nr. D1-717);

Lietuvos Respublikos Statybos įstatymu;

Specialiosiomis žemės ir miško naudojimo sąlygos (patvirtintos Lietuvos Respublikos Vyriausybės 1992 m. gegužės 12 d. nutarimu Nr. 343);

Gamtinio karkaso nuostatai (patvirtinti Lietuvos Respublikos aplinkos ministro 2007 m. vasario 14 d. įsakymu Nr. D1-96);

Lietuvos Respublikos saugomų teritorijų įstatymas;

Pajūrio juostos žemyninės dalies tvarkymo specialusis planas (patvirtintas aplinkos ministro 2011-07-28 įsakymu Nr. D1-601);

Pajūrio juostos žemyninės dalies paplūdimių rekreacijos planas (patvirtintas aplinkos ministro 2015-03-09 įsakymu Nr. D1-204).

Klaipėdos miesto teritorijų planavimo dokumentais:

Klaipėdos miesto bendrasis planas (patvirtintas Klaipėdos miesto savivaldybės tarybos 2007-04-05 sprendimu Nr. T2-110);

Rekreacinių teritorijų nuo Švyturio g., Melnragės, Girulių, iki Karklės dviračių takų, paviršinių nuotekų, upelių sutvarkymo ir kraštovaizdžio specialusis planas (patvirtintas Klaipėdos miesto savivaldybės administracijos direktoriaus 2014-07-02 įsakymu Nr. AD1-1999);

Melnragės detalaus išplanavimo schema (genplanas) (patvirtinta Klaipėdos miesto valdybos 1995-01-17 potvarkiu Nr.43);

Teritorijos nuo Audros g. tęsinio iki jūros, prie buvusių karinių objektų (Antrojo pasaulinio karo vokiečių baterijos) Melnragės pajūryje, iki Klaipėdos valstybinio jūrų uosto teritorijos prie šiaurinio molo, Klaipėdoje,“ detalusis planas (patvirtintas Klaipėdos miesto savivaldybės administracijos direktoriaus 2015-04-24 įsakymu Nr. AD1-1144).

Pagrindinis parko formavimo principas – atkurti ir saugoti esamą natūralų kraštovaizdį su vietovei būdinga augalija. Rengiant parko techninį projektą, prieš formuojant želdinių grupes, konkrečios sodinamos, puoselėjamos ar šalinamos augalų rūšys, jų suderinamumas turi būti nustatyti ir įvertinti išsamios dendrologinės analizės metu.Visą teritoriją reikia išvalyti nuo menkaverčių brūzgynų, paliekant vertingus augalus.

Kopagūbrio stabilumui užtikrinti būtina numatyti funkcinius ryšius, racionaliai suformuoti takų tinklą, kuris leistų kontroliuoti, nukreipti, paskirstyti žmonių srautus. Planuojami mediniai takai, kuriuos, atsižvelgiant į teritorijos reljefo ypatumus ir siekiant nepažeisti esamo gamtinio sluoksnio, numatoma įrengti ant medinių laikančių polių sistemų.

Parke (naudojant natūralias medžiagas) taip pat numatomos: poilsio salelės, mažosios architektūros elementai, informaciniai, mokomieji stendai, formuojami ir puoselėjami vietovei būdingų augalų grupių plotai.

**BENDRADARBIAVIMO SU VISUOMENE PLANAS**

|  |  |  |
| --- | --- | --- |
| **Bendradarbiavimo su visuomene planas** | | |
| **Projekto rengimo stadija** | **Kokio tikslo siekiame numatyta priemone** | **Visuomenės dalyvavimą skatinančios priemonės** |
| Prieš pradedant rengti projektą ir viso projekto rengimo bei įgyvendinimo metu | Nuolat informuoti visuomenę apie vykdomą **Melnragės parko įrengimo projektą,** jo eigą ir sudaryti sąlygas visuomenei dalyvauti teritorijos kraštovaizdžio formavimo procese viso projekto metu – nuo idėjos formulavimo iki sprendimų įgyvendinimo. | Visa informacija apie projektą ir jo įgyvendinimą bus teikiama šiais būdais:  1) elektroninėje erdvėje– Klaipėdos  miesto savivaldybės internetiniame puslapyje  [www.klaipeda.lt](http://www.klaipeda.lt) skelbiama informacija apie siūlymus (inicijavimą) vykdyti teritorijos tvarkymą, skelbiami sprendimai, susiję su projektavimo darbų pradžia (sprendimas, techninė užduotis, kita susijusi informacija). Šiose paskyrose pateikiama informacija apie pasiūlymų teikimo tvarką ir susipažinimo su parengtais dokumentais tvarka bei jų viešo svarstymo vieta ir laikas, viešam svarstymui pateikti sprendiniai, patvirtinto projekto sprendiniai;  2) Naujausią informaciją apie Projektą galima gauti Klaipėdos miesto savivaldybėježodžiu ar raštu- pagal suinteresuotų asmenų žodinius ir rašytinius paklausimus.  Kontaktiniai asmenys:  Daina Stankevičienė, tel. (8 46) 396 307,  el. p. [daina.stankeviciene@klaipeda.lt](mailto:daina.stankeviciene@klaipeda.lt)  Laimutė Norkienė, telefonas (8 46) 396 157,  el. p. [laimute.norkiene@klaipeda.lt](mailto:laimute.norkiene@klaipeda.lt)  Edita Pilibaitienė, tel. (8 46) 396 140  el. p. [edita.pilibaitiene@klaipeda.lt](mailto:edita.pilibaitiene@klaipeda.lt), |
| Esamos būklės analizė | Išsiaiškinti visuomenei svarbius vietovės elementus, vertybes, funkcijas;  Suteikti visuomenei žinių apie vietovės svarbą ir išskirtinumą;  Šviesti bendruomenę kaip galima dalyvauti kraštovaizdžio formavimo procesuose | Nuomonę apie tai, kas visuomenei svarbu planuojamoje tvarkyti teritorijoje galima teikti  Klaipėdos miesto savivaldybės administracijos Urbanistinės plėtros departamento Architektūros ir miesto planavimo skyriui:   * siųsti laiškus paštu, adresu Liepų g. 11, Klaipėda, * telefonais Nr. (8 46) 396 157, Nr. (8 46) 396 140, * el. paštu.   Klaipėdos miesto savivaldybės administracijos patalpose projekto iniciatoriai kartu su projekto rengėjais pristatys informaciją apie planuojamas tvarkyti teritorijas. |
| Koncepcijos rengimas ir jos viešas pristatymas visuomenei | Tartis, kaip gerinti koncepcijos pasiūlymus, kad gerėtų kraštovaizdžio kokybė, įvertinti, ar siūlomos teritorijos tvarkymo priemonės atitinka visuomenės lūkesčius, tuo pačiu didinti supratimą apie kraštovaizdžio vertę ir vaidmenį | Parengta koncepcija skelbiama Klaipėdos miesto savivaldybės internetiniame puslapyje [www.klaipeda.lt](http://www.klaipeda.lt).  Išsiunčiami kvietimai su nuoroda į parengtą koncepciją Melnragės bendruomenei, taip pat artimiausioms organizacijoms, įmonėms ir kitoms suinteresuotoms grupėms, su kvietimu dalyvauti viešuose svarstymuose.  Projekto rengėjai suorganizuoja koncepcijos viešą pristatymą.  Kylant daug diskusijų visuomenėje, gali būti organizuojama paskaita, pristatymas, pasikviečiant atitinkamos srities specialistus. |
| Projekto sprendinių konkretizavimas  Projekto sprendinių derinimas ir viešinimas | Išgirsti visuomenės pastabas, jų nuomonę ir pasiūlymus dėl projekto sprendinių, taip pat specialistų pasiūlymus, kaip tobulinti projektą | Sprendiniai viešinami Klaipėdos miesto savivaldybės internetiniame puslapyje  [www.klaipeda.lt](http://www.klaipeda.lt)  pastabos, pasiūlymai teikiami, el. paštu;  Projekto rengėjai suorganizuoja sprendinių viešą pristatymą. |
| Projekto tvirtinimas | Informuoti apie projekto patvirtinimą ir planuojamą sprendinių įgyvendinimą | Informacija teikiama Klaipėdos miesto savivaldybės internetiniame puslapyje [www.klaipeda.lt](http://www.klaipeda.lt) |
| Projekto įgyvendinimas | Išsiaiškinti, kaip visuomenė nori ir gali dalyvauti, įgyvendinant projektą. | Informacija teikiama Klaipėdos miesto savivaldybės internetiniame puslapyje [www.klaipeda.lt](http://www.klaipeda.lt)  Klaipėdos miesto savivaldybės administracijos  patalpose organizuojamas parengto projekto pristatymas organizacijoms, bendruomenei. Jo metu bus siekiamaišsiaiškinti, kaip jos norėtų prisidėti prie teritorijos priežiūros ir jos būklės stebėjimo. Pastabos, pasiūlymai teikiami el. paštu. |

Klaipėdos  miesto savivaldybė kviečia miesto bendruomenę, su teritorija besiribojančių namų gyventojus ir sklypų savininkus, privačias įmones, švietimo įstaigų bendruomenes, ir visus, kurie suinteresuoti šios apleistos teritorijos sutvarkymu, aktyviai dalyvauti projekto kūrimo procese ir teikti savo pasiūlymus ir idėjas aukščiau nurodytu elektroniniu paštu.

Programa bus tikslinama, papildoma atsižvelgiant į pagrįstus visuomenės, kitų institucijų pasiūlymus.